Stór snjóflóð féllu á Suðureyri og Flateyri á tólfta tímanum í kvöld með afar skömmu millibili . Á Suðureyri varð töluvert eignatjón , en engin slys á fólki , samkvæmt upplýsingum frá lögreglunni á Ísafirði . Þar féll flóð úr hlíðinni til móts við byggðina og olli því að flóðbylgja myndaðist í Súgandafirði og gekk inn á Suðureyri . Á Flateyri runnu tvö flóð , hvort sínu megin við snjóflóðavarnagarðana ofan við byggðina . Annað þeirra endaði á smábátahöfninni í bænum og virðist hafa valdið miklu þar tjóni . Annað snjóflóðið á Flateyri lenti á einu húsi , þaðan var unglingsstúlku bjargað og er hún heil á húfi , ekki alvarlega slösuð , samkvæmt tilkynningu frá samhæfingarstöð almannavarna . Rauði kross Íslands er í viðbragðsstöðu og minnir á að hjálparsíminn 1717 er opinn . Snjóflóð féll á Flateyri og Súgandafirði á tólfta tímanum . Kort/Map.is Eitthvað virðist hafa „ smitast yfir garðinn “ á Flateyri Rögnvaldur Ólafsson , aðstoðaryfirlögregluþjónn hjá almannavarnadeild ríkislögreglustjóra , sagði við mbl.is skömmu eftir miðnætti að flóðin hefðu öll fallið á svipuðum tíma , mögulega með innan við tveggja mínútna millibili . Hann sagði að svo virðist sem flóðin tvö á Flateyri hafi „ eitthvað smitast yfir garðinn “ og á þar við ofanflóðavarnirnar , sem virðast hafa forðað byggðinni á Flateyri frá hörmungum í kvöld . Allir viðbragðsaðilar kallaðir til Samhæfingarstöð almannavarna var virkjuð rétt fyrir miðnætti vegna snjóflóðanna þriggja . Búið er að boða út alla viðbragðsaðila á svæðinu . Samkvæmt Stundinni , sem greindi fyrst frá flóðunum á Flateyri , er talið að margir bátar hafi sokkið er flóð skall á höfninni . Þar er því lýst að drunur hafi heyrst um allt þorpið þegar flóðin féllu og talið sé hugsanlegt að snjóflóðavarnir hafi stýrt flóðinu frá byggðinni .